ועדת החינוך, התרבות והספורט, כנסת 25, פרוטוקול מספר 7, 2023-01-25 00:00

יוסף טייב: בוקר טוב, חברים

יוסף טייב:  אני מתכבד לפתוח את ישיבת ועדת החינוך, התרבות והספורט

יוסף טייב:  הנה, בסוף הגענו גם לספורט במסגרת הצעה לדיון מהיר של חברי הכנסת: סימון דוידסון, יבגני סובה ואריאל קלנר, בנושא: מכירת והטיית משחקי הספורט

יוסף טייב:       עיינתי גם בכתבות, וישבתי גם עם הייעוץ המשפטי כדי לבדוק את ההשלכות בפן המשפטי

יוסף טייב:   לכאורה, נראה שזה סיפור שנוגע למאמן כדורגל ולקבוצות

יוסף טייב:  אם הכתבה אכן נכונה, הדברים חמורים מאוד

יוסף טייב:   אני חושב שיש לכך כנראה השלכות רוחב מאוד גדולות בכל הנוגע למימון משפחות פשע ולפעילות פשיעה

יוסף טייב:  ולכן, הנושא הוא הרבה יותר רחב וחשוב

יוסף טייב:  זה לא רק נושא נקודתי שקשור לקבוצות, לשחקנים, להתאחדות ולספורט, אלא הוא נוגע לביטחון המדינה

יוסף טייב:       חבר הכנסת דוידסון, בבקשה

סימון דוידסון: תודה רבה, אדוני היושב-ראש

סימון דוידסון:  קודם כול, לפני שאקריא מהכתב את מה שהכנתי, אני רוצה לומר לכולם שהדיון הזה הוא דיון ראשוני, והוא סופר חשוב

סימון דוידסון:  אני לא זוכר שהיה דיון בנושא הזה

סימון דוידסון:  בסוף הספורט הוא חלק מהמראה של החברה הישראלית

סימון דוידסון:  אנחנו כול כך אוהבים ספורט ואנחנו כול כך גאים בהישגים כשהספורטאים שלנו מביאים מדליות

סימון דוידסון:  אנחנו כול כך רוצים שהכדורגל יגיע למונדיאל ולאליפות אירופה,  למרות שאנחנו מאוד מאוד רחוקים מלהגיע לשם

סימון דוידסון:  בסוף אנשים שלא קשורים לספורט מתחברים לאנשי הספורט והורסים את הספורט הישראלי, ובעיקר את הכדורגל

סימון דוידסון:      אני מבקש להודות לך, אדוני היושב-ראש, חבר הכנסת יוסי טייב, על כך שמרגע שהתקבלה בקשה שיהיה דיון מהיר התגייסת  כדי לאפשר את הדיון הזה בהקדם האפשרי

סימון דוידסון:  כמו כן, לחבר הכנסת אריאל קלנר, ידידי מהקואליציה, ולחבר הכנסת יבגני סובה, שהצטרפו לדיון הזה, כי בלי חברים נוספים אי אפשר לקיים דיון

סימון דוידסון:       זה ידוע, ומי שחי את הספורט יודע, שיש הרבה מאוד בעיות בספורט הישראלי

סימון דוידסון:  למשל, בעיות תקציביות, מאמנים, מתקנים, תוכניות, פילוסופיה, וכן הלאה

סימון דוידסון:  את מרבית הימים שלי בכנסת בשנה וחצי האחרונות, ובכל מהלך חיי לפני הגעתי לכנסת, הקדשתי לספורט הישראלי, וכל זאת באהבה גדולה ועם הרבה רצון לשנות

סימון דוידסון:  כי אני באמת מאמין שהספורט הוא מהכלים הטובים ביותר למנוע אלימות, פשע, סמים, אצל כל אדם בחברה הישראלית, במיוחד במקומות המוחלשים ובחברה הערבית

סימון דוידסון:  אבל יש בעיות, שהן תחת הערכים הכי בסיסיים של הספורט, שמכרסמות ביסודות הספורט

סימון דוידסון:  אנחנו דנים בבעיה המרכזית, בתופעת הטיית משחקי כדורגל

סימון דוידסון:  בעיות מהסוג הזה הם אנטי תזה של כל ערכי הספורט בכלל

סימון דוידסון:  לא רק בספורט הישראלי

סימון דוידסון:   אנחנו מנסים לחנך את הספורטאים  לספורטיביות, יושרה והגינות, אבל התופעה של מכירת והטיית משחקים היא בדיוק ההיפך ממה שהספורט מייצג

סימון דוידסון:  במקום החוק הבסיסי, ואני מצטט: "מכל מקום, שהטוב ביותר ינצח", האוהדים מקבלים הצגה שנכתבה מראש

סימון דוידסון:  וזו באמת הצגה

סימון דוידסון:  זה פייק

סימון דוידסון:  הולכים לכדורגל כמו שהולכים לתיאטרון, אבל המשחק הוא לא אמיתי

סימון דוידסון:  אותם שחקנים, שופטים, בעלי קבוצות, שמתפתים למכור משחקים, ויחד עם זאת גם מתפתים ומוכרים את כל סל הערכים שלהם, לא יוצאים ספציפית רק נגד הקבוצה שלהם, אלא נגד כל הספורט כולו

סימון דוידסון:  אותם שופטים, שמתחזים לשופטים,  ואנחנו זוכרים את "השופטים באדום", את הדבר הגדול הזה שהיה לפני שנים לא רבות, לא פוגעים רק בקולגות שלהם, שהם השופטים האחרים, אלא בספורט הישראלי כולו

סימון דוידסון:  התרחבות ההימורים בספורט הלא חוקי - ה"בטים", רק החריפה את התופעה הזו ואת מעורבותם של גורמים עבריינים, כמו שאמרת, אדוני היושב-ראש

סימון דוידסון:  מדובר פה בעולם תחתון שהשתלט על הספורט הישראלי

סימון דוידסון:  לפי הערכות, היקף שוק ההימורים הזה נאמד במיליארדי שקלים בשנה

סימון דוידסון:       הדיון הזה לא היה מתקיים אלמלא התחקיר של רוני זינגר, שיושבת פה איתנו

סימון דוידסון:  רוני, תודה רבה וכל הכבוד

רוני זינגר: תודה

רוני זינגר:  הוא נעשה יחד עם איתי עמיקם

סימון דוידסון: יחד עם איתי עמיקם

סימון דוידסון:  תודה רבה

סימון דוידסון:  המשפט הבא מדבר עליך

סימון דוידסון:  איתי עמיקם הוא העורך, וגם ארנון גל

סימון דוידסון:  התחקיר נעשה בערוץ כאן 11,  שעכשיו כול כך מדברים על סגירת הערוץ הזה

סימון דוידסון:  אני אומר לכם שאין ערוץ טוב ממנו היום בתקשורת הישראלית

סימון דוידסון:  התחקיר היה בתוכנית "זמן אמת", שמוביל אסף ליברמן

סימון דוידסון:  הוא  מבקש לשים פרוז'קטור על התופעות ההרסניות שנגלו לעינינו בתחקיר

סימון דוידסון:  לפי העדויות שנחשפו בתחקיר ישנן שחקנים, הן מליגת העל והן מליגות הנמוכות יותר, שמקבלים עשרות ומאות אלפי שקלים עבור ביצוע אקטים שונים תוך כדי המשחק, במטרה להשפיע על מהלכו  ותוצאתו

סימון דוידסון:  שחקן/שופט/ מנהל קבוצה שמסכים פעם אחת הופך לא פעם שבוי ונסחט בידי הגורם המשחד

סימון דוידסון:       אנחנו מבקשים לפרום עוד קצת את קשר השתיקה הזה, ולבחון מה עוד ניתן לעשות ביחס לסוגיה הכואבת והמורכבת הזו

סימון דוידסון:  הבעיה המרכזית כאן היא לא חקיקה

סימון דוידסון:  חוק העונשין כבר מייחד עבירה פלילית לנותן ולמקבל שוחד בתחרויות, ואנחנו מדברים פה על שוחד,  אך מורכבותה של  הוכחת העבירה והקושי באכיפתה מסלקים את התמודדות ההתאחדות לכדורגל ומשטרת ישראל

סימון דוידסון:  אבל אם נרים ידיים לא נוכל לשנות דבר

סימון דוידסון:  אנחנו לא נרים ידיים

סימון דוידסון:  התגייסות מערכתית של גופי הספורט המרכזיים, יחד עם המשטרה, ושימוש בכלים טכנולוגיים כמו איסוף ומחקר של נתוני הימורים וזיהוי קפיצות בגרפים של ההימורים שישנן, או חריגות ביחס ההימורים במהלך המשחק, יכולים לתרום לצמצום התופעה

סימון דוידסון:       ד"ר עופר מוכתר מהחוג לקרימינולוגיה במכללת אשקלון נמצא איתנו היום בזום, ואני מקווה שהוא ייתן לנו הרחבה בנושא זה בהמשך

סימון דוידסון:       אני שוב מבקש להודות לכל מי שהגיע לכאן, ובמיוחד לצוות התחקירנים של ערוץ 11, ולרוני זינגר, שהציפו את הנושא הקריטי הזה

סימון דוידסון:  אני מקווה מאוד שיהיה לנו דיון משמעותי

סימון דוידסון:  אציין שנמצא איתנו פה אוריאל דסקל, עיתונאי ספורט, שמבחינתי אין מבין ממנו יותר בספורט הישראלי ובכל נושא ההימורים

סימון דוידסון:  הוא עורך מדור בכלכליסט והוא הרבה שנים מנסה לפעול למען הספורט הישראלי

סימון דוידסון:  הוא היה חלק משמעותי מהכתבה

סימון דוידסון:  אוריאל, היום תגיד את כל מה שאתה חושב כי הדברים צריכים להיאמר פה

סימון דוידסון:  הכול נכתב, יש פה פרוטוקולים

סימון דוידסון:  אדוני, אני מבקש שזה לא יסתיים פה אלא שיהיה דיון מעקב אחרי זה ושנראה איך אנחנו פועלים בנושא הזה

סימון דוידסון:  אנחנו חייבים לפעול למיגור התופעה הזו

סימון דוידסון:  תודה רבה

יוסף טייב: תודה רבה

יוסף טייב:  היה ראוי שהמועצה הלאומית לספורט גם תהיה שותפה בדיון

יוסף טייב:  האם הם נמצאים פה?     

סימון דוידסון: לדעתי, הם בזום

יוסף טייב: נא לבדוק אם הם נמצאים בספורט

יוסף טייב:       חבר הכנסת אריאל קלנר, בבקשה

אריאל קלנר: תודה, אדוני היושב-ראש

אריאל קלנר:  קודם כול, ידידי חבר הכנסת סימון דוידסון, תודה לך שהעלית את הנושא ושרתמת אותי לעניין  הזה

אריאל קלנר:  תודה גם לתחקירנים ולכל מי שמתעסק בזה

אריאל קלנר:  גם חבר הכנסת סובה הצטרף אלינו לבקשה

אריאל קלנר:  כל המחקרים כבר מראים, וכולם יודעים, שספורט ברמה האישית טוב לגוף ולנפש

אריאל קלנר:  אני מאמין, וגם את זה אפשר לראות, שספורט ברמה הכללית טוב לחברה

אריאל קלנר:  הוא מרפא את החברה, הוא עושה טוב

אריאל קלנר:  הוא מחבר בין ציבורים שונים

אריאל קלנר:  בכלל, כולנו אוהבים ספורט ומתרגשים מאולימפיאדות וממונדיאלים, כפי שציינת

אריאל קלנר:  לכן, התופעה של מכירה והטיה היא הרס

אריאל קלנר:  גם אם זה הרס זעיר מאוד,  בסוף זה הורס את כל האמון

אריאל קלנר:  כשאין אמון, אין ספורט ואין אמון של החברה בזה, והכול, הכול, מתרסק

אריאל קלנר:  לכן, צריך למגר את התופעה הזו, במיוחד כשאנחנו נכנסים פה גם להיבטים פליליים, למשפחות פשע, לגורמים עבריינים

אריאל קלנר:  את התופעה הפסולה והנוראית הזו צריך לגדוע בהקדם האפשרי, ולכן הצטרפתי לדיון הזה

אריאל קלנר:  אני בהחלט מאחל לנו שיהיה לנו דיון משמעותי ושנוכל להתחיל להניע פה תהליך כדי שהתופעה הנוראית הזו תיעלם מהעולם

אריאל קלנר:  ושוב, תודה לך ולכל מי שהגיע

יוסף טייב: חבר הכנסת יוסף עטאונה, בבקשה

יוסף עטאונה: תודה, כבוד היושב-ראש

יוסף עטאונה:  גם אני מברך על הדיון

יוסף עטאונה:  בדיון האחרון של הוועדה דנו באלימות במערכת החינוך כלפי תלמידים, ואחד הנושאים שעלה אז על ידי החברים היה נושא הספורט, וזה שהוא יכול גם לצמצם את האלימות בכלל בתוך החברה ובמערכת החינוך

יוסף עטאונה:  הנגע הזה הוא בספורט בכלל, ובמיוחד בכדורגל, שהוא משחק המונים שבו כולם משתתפים ועוקבים אחריו

יוסף עטאונה:   צריך לשמור את המשחק הזה שהוא יהיה רחוק מהתופעה הזו

יוסף עטאונה:  הסכנה האמיתית, כמו שאמרתי בדיון הקודם לגבי האלימות, זה גם כל נושא משפחות הפשע והפשיעה בכניסה לתחום הספורט במטרה לנסות ולהטות משחקים

יוסף עטאונה:  לכן, הראייה גם פה צריכה להיות יותר רחבה וכוללת

יוסף עטאונה:  לא צריך להתמקד רק בספורט אלא בגורמים שעומדים מאחורי כל הנגע הרע הזה שבו צריך לטפל

יוסף עטאונה:  תודה

יוסף טייב: תודה רבה

יוסף טייב:  ברשותכם, אני רוצה לשמוע את התחקירנים

יוסף טייב:  חשוב לדבר על הנושא הספציפי, אבל אני חושב שמדובר גם בתופעה רחבה

יוסף טייב:  רוני זינגר, בבקשה

רוני זינגר: תודה ובוקר טוב

רוני זינגר:  אני מאוד שמחה על הדיון הזה שמתקיים משום שכשאנחנו קמים בבוקר ועושים את עבודתנו כעיתונאים, אנחנו מקווים שהתחקירים בהם נחשוף עוולה, ולא משנה מאיזה סוג, אם היא חברתית, תרבותית, פוליטית, ייצרו בסוף גם אימפקט

רוני זינגר:  ומה שאנחנו עושים היום זה לקחת קדימה את מה שאנחנו חשפנו

רוני זינגר:  החשיפה הזו הגיעה אחרי חמישה חודשים אינטנסיביים שבהם כאן 11 נתנו לנו את כל המשאבים האפשריים והבינו שהם צריכים לתמוך בנו כדי לייצר תחקיר עיתונאי מעמיק, שבו סוף סוף נוכל לא רק להגיד: שמענו שאומרים ש-, ידוע ש-,  כי זה גם מה ששמענו אחרי התחקיר, אלא שממש נוכל לבסס את האמירות האלה בהוכחות ובראיות בגוף ראשון של  שחקנים,  מאמנים, שופטים ועסקני כדורגל, איתם שוחחנו, איתי ואני, חמישה חודשים

רוני זינגר:  כולם סיפרו לנו בגוף ראשון כיצד הם ראו, נחשפו, קיבלו הצעות, ולעיתים גם לקחו כסף, עבור הטיית משחקים או מכירת משחקים

רוני זינגר:  יש הבדל כזה או אחר בין שני המושגים, אבל בסוף זה אותו הדבר

רוני זינגר:  האותו דבר הזה מתכנס לכך שלא מדובר באירוע ספורטיבי אלא מדובר בשואו, כמו שאומר לנו אחד המרואיינים, שיודעים איך הוא מתחיל ואיך הוא נגמר

רוני זינגר:  היום יום רביעי, וכבר היום או אולי מחר אני אוכל לקבל תוצאות, כמו שקיבלתי ביום חמישי שעבר, מצד אנשים שיודעים לומר לי איך משחק בליגה לאומית, למשל, עומד להסתיים

רוני זינגר:  אני קיבלתי בחמישי שעבר, ותאמינו או לא, בשישי אכן המשחק הסתיים בדיוק כפי שנאמר לי שיקרה

רוני זינגר:   הדברים האלה קורים

רוני זינגר:  הם לא קורים רק בליגה ג', בליגה ב', בליגה א', או בליגה הלאומית, אלא גם בליגת העל

רוני זינגר:       חשוב לדעת, למרות שבעיניי ההתאחדות לכדורגל צריכה לדאוג לכל הקבוצות ולא רק למה שקורה בליגת העל, אבל אם זה מה שחשוב, ואולי על זה תצליחו לייצר את האימפקט, אז כן, זה קורה בליגת העל

רוני זינגר:   התחקיר שלנו התמקד בהווה, בדברים שקורים היום

רוני זינגר:  לא לפני חמש ועשר שנים

רוני זינגר:  ואם יש שחקן בלאומית שקיבל הצעה לפני שנה והקבוצה שלו עלתה בינתיים לליגת העל, אז אותו שחקן ימשיך לקבל הצעות, ולעיתים יקבל גם כסף

רוני זינגר:  ההבדל היחיד הוא שאם זה קורה הרבה יותר באמת בליגה א', ושם משלמים 30,000 – 40,000 שקל להוצאת קרן, אז בליגת העל זה יהיה 200,000

רוני זינגר:  זה קורה, ואני חושבת שזה קורה בידיעת כל הגורמים שנוח להם לומר: ידוע ש-, אבל תביאו הוכחה

רוני זינגר:   כשאנחנו מדברים על שוחד, ובסוף זה שוחד, יש שני צדדים שלא רוצים לחשוף את האירוע הזה כי כל צד נוטל באשמה

רוני זינגר:  אני חושבת שאתם צריכים להיכנס פה ולהצביע על איזשהו גוף שאמור אחת ולתמיד להיכנס מתוך מוטיבציה אמיתית ולחשוף את זה

רוני זינגר:  כמו שיש יחידות שחוקרות שוחד ברשויות מקומיות, לצורך העניין, אני חושבת שהאינטרס של כולנו הוא לשאול גם מה קורה בעולם הספורט

רוני זינגר:  אני לא מתיימרת לדבר על אזורים אחרים: כדורסל, טניס

רוני זינגר:  אני יודעת רק מה אנחנו חקרנו

רוני זינגר:  אני מסכמת ואומרת שלא מדובר רק בשמועות

רוני זינגר:  האלה דברים  יקרו גם בשבת הקרובה על מגרשים שונים ברחבי הארץ

סימון דוידסון:   כדאי שנשמע את אוריאל כדי שנבין מה זה בכלל ה"בטים", ומה זה ההימורים האלה, ואיך זה מתנהל

יוסף טייב: תודה רבה

יוסף טייב:  חבר הכנסת בליאק, בבקשה

ולדימיר בליאק: תודה רבה

ולדימיר בליאק:  זה יום מורכב מבחינת הוועדות, אבל היה חשוב לי להגיע כאיש ספורט בעבר, וכמובן גם בהווה במובן מסוים, וגם כאוהד

ולדימיר בליאק:  קודם כול, ספורט הוא אחד מהדברים היפים שיש

ולדימיר בליאק:  זה חלק מהתרבות, מהחינוך, וטוב שאנחנו מדברים על משחקי ספורט בכנסת ישראל, וזאת גם בזכות חברי סימון, וגם בכלל

ולדימיר בליאק:       אני חושב שהתופעה הזו היא חמורה

ולדימיר בליאק:  אנחנו שומעים עליה במשך הרבה מאוד שנים, ופוגשים פה ושם, בעיקר בליגות הנמוכות, אבל לא רק

ולדימיר בליאק:  אנחנו צריכים לעשות הכול למצוא דרכים, גם דרך משרדי הממשלה ודרך גופים נוספים, למגר את התופעה הזו, כי זה חלק מכל מערכת השחיתות והפשיעה שחודרת היום כמעט לכל תחום בחברה הישראלית

ולדימיר בליאק:  אני לוקח את זה בפריזמה רחבה יותר כי זה באמת פוגע באמון הציבור, באוהדים ובספורטאים, וטוב שאנחנו מדברים על זה כאן בוועדה

ולדימיר בליאק:  אני מברך אותך על כך, ואני מאוד מקווה שנצא עם תוצאות מהדיון הזה

ולדימיר בליאק:  תודה

יוסף טייב: תודה רבה

יוסף טייב:  אני מקבל את הצעתו של חבר הכנסת דוידסון

יוסף טייב:  אריאל, אם תוכל להתמקד ולמקד אותנו

יוסף טייב:  כי בסוף היה תחקיר ואזרחי ישראל נחשפו וגם אנחנו נחשפנו

יוסף טייב:  חשוב שזה עולה פה בוועדה, אבל אני רוצה להתחיל גם לקבל ריג'קטים ממשרדי הממשלה ומהמועצות כדי שנבין מה נעשה

יוסף טייב:  כי שמעתי פה טענות קשות כלפי הארגונים ועל כך שבעצם הדברים ידועים אבל לא נעשה כלום

יוסף טייב:  לכן, אני כן רוצה לקבל תשובות גם מהמועצה להסדר הימורים בספורט

יוסף טייב:   אני שואל את השאלות כדי שהם יוכלו להתארגן בזום: מה נעשה? האם יש איזשהו פיקוח? נניח ובמשחק מסוים אנחנו רואים הימור של חצי מיליון שקל או דברים חריגים

יוסף טייב:  האם יש איזושהי פעולה שנעשית? האם זה מדליק איזושהי נורה אדומה? האם אנחנו מתחילים איזשהו תהליך, חקירה סמויה או גלויה? אני חושב שהנושא הזה גם חשוב

יוסף טייב:      אוריאל, בבקשה

אריאל קלנר: תודה רבה

אריאל קלנר:  אני חושב שכדי לפתור בעיה, צריך להכיר בבעיה

אריאל קלנר:  חלק מרשויות הספורט והכדורגל ולא מכירות בבעיה ולא רוצות להעמיק לתוך הבעיה

אריאל קלנר:  אני חושב שהעובדה שאין פה נציג של התאחדות לכדורגל אומרת - - -      

יוסף טייב:   יש בזום

סימון דוידסון: הם לא קיבלו את ההזמנה כי היתה טעות במייל

סימון דוידסון:  במקרה אתמול דיברנו איתם

סימון דוידסון:  הם יהיו היום בזום כי הם לא היו יכולים להגיע

סימון דוידסון:  אני קצת מקל עליהם למרות שאני מסכים איתך

אריאל קלנר: ההתאחדות לכדורגל גם עדיין לא הגיבו באופן רשמי לתחקיר ולממצאים המדאיגים מאוד שעלו מהתחקיר הזה

אריאל קלנר:  הבעיה של מכירות משחקים היא לא בעיה ישראלית, אלא היא בעיה גלובלית

אריאל קלנר:  אנחנו מדברים על עולם הימורים בספורט שמגלגל יותר מטריליון וחצי דולר בשנה - מה שמאפשר לחברות להרוויח הרבה מאוד כסף מהימורים

אריאל קלנר:  מתוך כל הכסף הזה, הרבה מיליונים, אולי מיליארדים, הולכים לגורמים עבריינים

אריאל קלנר:  אנחנו יודעים את זה, האינטרפול יודע את זה

אריאל קלנר:  כלומר, זו תופעה גלובלית בעייתית

אריאל קלנר:  ככל שהכדורגל יותר חשוף לזה, ככה הוא יותר מתלכלך והופך ליותר מלוכלך

יוסף טייב: אני רק רוצה לציין שזה שזו בעיה גלובלית, לא הופך את זה לצרת רבים חצי נחמה

יוסף טייב:  הדבר הוא חמור

סימון דוידסון: תסביר גם שזה לא הטוטו והווינר

סימון דוידסון:  תסביר מה זה ה"בטים"

אריאל קלנר: יש הימורים חוקיים ויש הימורים לא חוקיים

אריאל קלנר:  הטריליון מתייחס לכל ההימורים

אריאל קלנר:  אנחנו יודעים שההימורים הלא חוקיים בישראל מגלגלים הרבה יותר כסף מההימורים החוקיים

אריאל קלנר:  גם גורמי המשטרה יכולים לאשר זאת, וגם הטוטו יכולים לאשר זאת

אריאל קלנר:  ידוע שמתגלגל יותר כסף בהימורים הלא חוקיים

אריאל קלנר:  ברגע שמתגלגל יותר כסף בהימורים הלא חוקיים, אפשר להרוויח הרבה מאוד כסף ממכירת משחק בליגה הלאומית

סימון דוידסון: תסביר מה זה הימור לא חוקי כדי שאנשים יבינו

אריאל קלנר: הימור לא חוקי זה שאני יכול להגיע למקום מסוים, שלוקח את ההימור שלי על משחק

אריאל קלנר:  אני יכול להמר באתר אינטרנט לא חוקי

אריאל קלנר:  יש הרבה דרכים להמר בצורה לא חוקית

אריאל קלנר:  בדרך כלל גורמים עבריינים מנהלים את העניין הזה

אריאל קלנר:  אנחנו יודעים שהגורמים העבריינים האלה יכולים להרוויח במשחק אחד מיליונים, ולכן אין להם בעיה לשלם 100,000 שקל לשחקן שמרוויח, נניח, 6,000 בחודש

סימון דוידסון: ועל מה אני מהמר? האם אני יכול להמר על קרן ועל פנדל?      

אריאל קלנר: אפשר להמר על הכול בהימורים הלא חוקיים, מהוצאת חוץ ועד בכמה התוצאה תיגמר

אריאל קלנר:  כמובן שהכול תלוי ביחסים

אריאל קלנר:  אפשר להמר על הכול

סימון דוידסון: כלומר, אתה יכול להיכנס ולהמר על שמונה קרנות במשחק לקבוצה מסוימת

סימון דוידסון:  כשקונים את השחקן, הוא ידאג לזה שיהיו שמונה קרנות באותו משחק

סימון דוידסון:   או פנדל בדקה מסוימת

אריאל קלנר: אפשר באמת להמר על הכול

אריאל קלנר:  אפשר להמר מה תהיה התוצאה, כמה קרנות יהיו במחצית הראשונה, כמה הוצאות חוץ עד המחצית

אריאל קלנר:  אפשר להמר על הכול, ובגלל זה גם לא צריך לקנות את כל הקבוצה

אריאל קלנר:  לא צריך לקנות את המאמן, למרות שאנחנו יודעים על מאמנים שנקנו

אריאל קלנר:  אפשר לקנות בלם , שלא מקבל את הכסף שלו בזמן, שאין לו תנאים בסיסיים כמו: פנסיה או ביטוח בריאות, והוא אומר: אוקיי, אני יכול להרוויח 6,500 שקל בחודש או שאני יכול להרוויח 100,000 שקל ממכירת המשחק הזה

אריאל קלנר:  אנחנו יודעים, ובתחקיר עשו עבודה מעולה בהבאת עדויות לכך, ועדויות גם ממכירת משחקים בליגת העל

אריאל קלנר:  מכירת משחקים היא הסרטן בספורט

אריאל קלנר:  ברגע שהספורט מאבד את היושרה שלו, הוא חולה

אריאל קלנר:  הסרטן הזה מתפשט

אריאל קלנר:  מה שקורה בליגה ג', יעבור בהכרח לליגת העל

אריאל קלנר:  זה קורה פה בישראל, וזה קורה בכל מקום

אריאל קלנר:  אנחנו יודעים שבשביל לפתור את הבעיה הזו צריך להיות, קודם כול, מודעים לבעיה הזו, להכיר בבעיה הזו, ואז צריך להבין את הבעיה הזו

אריאל קלנר:  ומי שצריך להבין את הבעיה הזו הן הרשויות, ורשויות הכדורגל בכלל

יוסף טייב:   תודה רבה

יוסף טייב:  דרור לובן, חטיבת החקירות במשטרה, בבקשה

דרור לובן: אוריאל, אני רוצה לשאול לעניין הימור בקרנות כי אינני מבין מספיק בנושא

דרור לובן:   נניח וקבוצה הימרה או ששחקנים הימרו על שש קרנות במשחק, ואנחנו עכשיו בדקה ה-70 ויש כבר שש קרנות, ושחקן מקבוצה נגדית, שלא שותפה בעניין, בעט, והמגן נגע בכדור בצורה כזו שלא תיכנס לשער, והופס, יש קרן שביעית

דרור לובן:  איך אפשר לתרגם את זה שיישארו תמיד אותן שש קרנות? זה לא משהו שבאופן מוחלט הוא אפשרי

דרור לובן:  משחק כדורגל הוא משהו דינמי

אריאל קלנר: מכיוון שאני אף פעם לא קיבלתי הצעת מכירת משחק, אז אני לא יודע

אריאל קלנר:  אני חושב שהתחקירים יכולים לענות

איתי עמיקם: אני יכול לענות על זה

דרור לובן:   זה שונה ממצב שבו קבוצה מסוימת תבקיע לצורך העניין רק שני שערים

איתי עמיקם:   אני איתי עמיקם, תחקירן "זמן אמת" בכאן 11

איתי עמיקם:  אני חושב שיש פה חוסר הבנה

איתי עמיקם:  אכן, מהמרים באמת על הרבה מאוד אקטים

איתי עמיקם:  כמה קרנות יהיו זה אקט שמאוד קשה להמר עליו וגם היחס הוא מאוד מאוד גבוה

איתי עמיקם:  אבל יש דברים שפשוט להמר עליהם

איתי עמיקם:  למשל, צהוב ראשון

איתי עמיקם:  אתה רואה משחקים שבהם יש שחקנים שעל שריקת הפתיחה מתנפלים על שחקנים אחרים

דרור לובן: לא סתם שאלתי על קרן

איתי עמיקם: וגם בקרנות

איתי עמיקם:  הרבה פעמים מהמרים over/under

איתי עמיקם:  אומרים: עשר קרנות

איתי עמיקם:  מעל - לקחת, מתחת - הפסדת

איתי עמיקם:  ואז שחקנים מוציאים הרבה הרבה קרנות במהלך המשחק, וזה דבר מאוד פשוט לעשות

סימון דוידסון: איתי, אני אף פעם לא הימרתי על "בטים"

סימון דוידסון:  איך אדם מהמר בכלל? איך הוא מגיע לזה? איך זה קורה?     

איתי עמיקם: אנחנו ראינו את זה קורה בכל מקום

איתי עמיקם:  קודם כול, יש חנויות ברחובות ראשיים

איתי עמיקם:  דיברנו אנשים והם אמרו לנו: בחנות הזו וזו מקבלים "בטים"

איתי עמיקם:  אתה נכנס ואתה אומר שאתה רוצה להמר על משחק שלX  נגד Y, ושאתה רוצה להמר שיהיו כך קרנות ועל צהוב ראשון

סימון דוידסון: ובטח הכול מזומן, לא באשראי

איתי עמיקם: מזומן, קריפטו, מטבעות דיגיטליים

איתי עמיקם:  פשוט חנות

איתי עמיקם:  אנחנו ראינו אותה, נכנסנו אליה

איתי עמיקם:  ראינו אנשים נכנסים ויוצאים לחנות ברחוב ראשי בישראל, שאמרו לנו שבה יש שם תחנה ל"בטים"

סימון דוידסון:   האם אפשר לעשות גם באינטרנט?     

רוני זינגר: כן, אפשר גם לסלוק בכרטיסי אשראי

רוני זינגר:  בעיקר באפליקציות

רוני זינגר:  מדובר בשרתים שלא מצויים בארץ

רוני זינגר:  לגבי הקרנות - רוב ההימורים הן סביב דקות מסוימות

רוני זינגר:  שחקן שקנו ממנו קרן, בלם, יודע שהוא צריך בין דקה שביעית לדקה עשרים להוציא קרן

רוני זינגר:  על זה ההימור

רוני זינגר:  לא בהכרח על כמה, כי כמה זה יותר קשה

סימון דוידסון: תחשבו כמה זה קל ופשוט להטות משחק

סימון דוידסון:  אתה לוקח שחקן ומשלם לו 100,000 - 200,000 שקל, והשחקן הזה דואג להימור לגבי קרן או פנדל שיקרה בין דקה כזו לאחרת

איתי עמיקם: לא הייתה אבן שהרמנו שלא ראינו מתחתיה עקרבים ועכבישים

יוסף טייב: סימון, אני מבין שזה פשוט להמר, ושכנראה פשוט להבין איפה מהמרים

יוסף טייב:  כי אם תחקירנים הגיעו לזה, הם ראו את זה

סימון דוידסון: הם גם רואים את זה בגרפים

יוסף טייב: דרור,  אם הם הגיעו לאותם מקומות אז גם למשטרת ישראל קל להגיע לאותם מקומות

יוסף טייב:  אני אתן לך הצעה מאוד פשוטה: אתם יכולים לקחת בלש שייכנס ויהמר, והסיפור נגמר

יוסף טייב:  זאת אומרת, אותו מקום נחשף

יוסף טייב:  האם משטרת ישראל, המשרד לביטחון הפנים, עושים איזושהי פעולה אקטיבית כדי למנוע את הדבר הזה או שאתם מחכים שיבואו ויגישו תלונה ואז תתחילו לבדוק את הנושא?      

דרור לובן: תודה על ההזמנה

דרור לובן:  ראשית, כאדם פרטי אני מסכים למה שנאמר פה, ושהתופעה, אם יש תופעה, היא מאוד חמורה

דרור לובן:  אני מאוד אוהב ספורט

דרור לובן:  בעברי הייתי שחקן נבחרת ישראל בכדורמים ומאוד אוהב ספורט

סימון דוידסון:   באיזה קבוצה שיחקת?     

דרור לובן:     	בגוש זבולון ובנבחרת ישראל

דרור לובן:  המשטרה כמשטרה אינה מכירה את מה שמדובר פה כתופעה

דרור לובן:  בדברי ההסבר אני רואה גם שמדובר על שנים רבות אחורה

דרור לובן:  אנחנו הרי עובדים לפי תלונות, והתלונות שאנחנו מכירים הן תלונות שהגיעו לידיעתנו על ידי ההתאחדות לכדורגל

דרור לובן:   אני לא יודע אם יש כרגע נציגים שלהם

סימון דוידסון:   יש בזום

יוסף טייב:   הם יעלו תיכף אחריך

דרור לובן:   כשמונה עד עשר תלונות, ותיקים שנפתחו בשנת 2019 ו-2021, ונבחנו ונסגרו

דרור לובן:  אני לא  אכנס עכשיו למה בדיוק הם נסגרו

דרור לובן:  אני בדקתי באופן אישי את אותן מספר תלונות, ומה שמפתיע הוא שלא הוגש ערר על אף לא אחת מהתלונות האלה

דרור לובן:  התלונות הוגשו באמצעות חוקר פרטי מחברת חקירות אותו שכרה ההתאחדות לכדורגל

דרור לובן:  הוא הגיש את התלונה, והוא או מישהו מההתאחדות, אם היו רוצים ואם היו רואים לנכון להגיש ערר בנושא, היו יכולים גם להגיש

סימון דוידסון: זה כל העניין

סימון דוידסון:  יש פה מעגל של אנשים שלא רוצים שזה ייצא החוצה

סימון דוידסון:  בעלי הקבוצות לא שוברים את הראש

סימון דוידסון:  זה לא מעניין אותם

סימון דוידסון:  לאנשים המשחדים יש אינטרס, וגם לאנשים המשוחדים יש להם אינטרס

סימון דוידסון:  כלומר, כולם רוצים שזה ימשיך

סימון דוידסון:  הקהל הוא זה שנפגע

סימון דוידסון:  הוא לא יכול להגיש תלונה כי זה לא מול העיניים שלו

דרור לובן: שוב, אנחנו כחטיבת החקירות במשטרה לא מכירים את הנושא כתופעה, וציינתי גם למה

סימון דוידסון:   מה זה אומר?      

דבורה ביטון:   על אחת כמה וכמה שצריך למנוע שזו לא תהיה תופעה

דרור לובן:   לא מגיעות אלינו תלונות חדשות לבקרים בנושא, שנסגרות ולא מטופלות חדשות לבקרים

דרור לובן:  אנחנו מכירים מספר תלונות שהגיעו אלינו מההתאחדות לכדורגל

דרור לובן:  הן נבחנו, נסגרו, כמו שאמרתי

סימון דוידסון:   בקיצור, אף אחד לא מטפל

יוסף טייב: בואו נשמע את ההתאחדות לכדורגל

יוסף טייב:  עו"ד ניר רשף, בבקשה

ניר רשף: בוקר טוב לכולם

ניר רשף:  קודם כול, אני שמח על הזימון לישיבה הזו ועל קיומה ועל חשיבות העניין

ניר רשף:  אין ספק שמדובר בבעיה

ניר רשף:  בניגוד למה שאומרים פה חלק מהדוברים, לצערי הרב, ההתאחדות לכדורגל כן מכירה בבעיה וההתאחדות לכדורגל מטפלת בבעיה

ניר רשף:  ההתאחדות לא נותנת ידה להימורים בלתי חוקיים או מעלימה עין

ניר רשף:  אני זה שמתעסק בתלונות ואני זה שמגיש את כתבי האישום המשמעתיים בהתאחדות לכדורגל

ניר רשף:  כל תלונה שמוגשת אליי בעניין חשד להימור בלתי חוקי או להטיית משחק, מועברת לחברת החקירות שעובדת עם ההתאחדות, חברת ויצמן-יער

ניר רשף:  ההתאחדות משלמת לחברת ויצמן-יער מאות אלפי שקלים בשנה לביצוע חקירות גם בנושא הימורים בלתי חוקיים

ניר רשף:  אלא מה? עם כל הכבוד, לחברת ויצמן-יער אין סמכויות של משטרת ישראל, אין לה סמכויות חשיפה וחקירה, והתוצאה של זה היא שחלק מהחקירות שלהם הוגשו כתלונות במשטרת ישראל

ניר רשף:  חלק מהתלונות שהוגשו הן על בסיס ניטורים  בין-לאומים של הימורים בלתי חוקיים שהגיעו בדיעבד חודשים רבים אחרי האירוע ולא בזמן אמת

ניר רשף:  מאוד קשה בדיעבד לטפל בזה

ניר רשף:  תלונות שמגיעות בזמן אמת מטופלות בזמן אמת

ניר רשף:       אחד המשחקים, שגם הוזכר בתחקיר של רוני ואיתי, הוא המשחק של רמלה, כמדומני

ניר רשף:  המשחק הזה נבדק ונחקר על ידי חברת החקירות

ניר רשף:  הוא הועבר כתלונה למשטרת ישראל והתיק הזה נסגר במשטרת ישראל מהיעדר ראויות

ניר רשף:  אני לא יכול גם להגיש כתב אישום בהיעדר ראיות

ניר רשף:  בכל הכבוד, אנחנו עוסקים במטריה משפטית

ניר רשף:  אני רוצה שכולם פה יבינו שמדובר בתופעה וצריכה להיות פה התגייסות כללית

ניר רשף:  ההתאחדות לכדורגל היא לא גוף חוקר, היא גוף מארגן, והיא רוצה שהכדורגל יהיה תקין וישר ושלא יהיו הימורים בלתי חוקיים

ניר רשף:  יחד עם זאת, כדי שהדברים האלה יוכלו להיפתר באיזושהי צורה, צריכה להיות פעילות מודיעינית

ניר רשף:  אין שום פעילות מודיעינית של מדינת ישראל באמצעי גורמי האכיפה סביב הנושא הזה

סימון דוידסון: אני רק רוצה לציין שבוועדה הזו אישרנו להחזיר את כל נושא המודיעין בספורט, וגם עם תקציב, שאני לא יודע לאן הוא הולך

סימון דוידסון:  אני מבקש מהמשטרה להגיב לשאלה האם חלק מהתקציב הזה הולך באמת לפעילות מודיעינית בנושא הטיית משחקים

ניר רשף: למיטב ידיעתי, נכון לעכשיו, לא קיימת פעילות מודיעינית של משטרת ישראל או של גוף חוקר אחר במדינה

ניר רשף:  תקנו אותי אם אני טועה

ניר רשף:  נציג המשטרה יושב שם

ניר רשף:  ללא אכיפה מודיעינית, לא ניתן לטפל בזה

ניר רשף:  אצלנו בהתאחדות לכדורגל כל תלונה שמוגשת, מטופלת

ניר רשף:  לקראת סוף עונת המשחקים, כשיש משחקים רגישים, חברת החקירות מגיעה למשחק פיזית

ניר רשף:  חוקר נמצא במגרש והוא בודק התנהלות ופעילות של שחקנים במגרש

ניר רשף:  אנחנו מקבלים אחרי זה דוח

ניר רשף:  ואם אני רואה בדוח ששחקן פעל שלא כשורה או נראה שפעל שלא כשורה, הדברים האלה מייד מטופלים

ניר רשף:  לצערי, זה פשוט הבל לבוא ולהגיד שההתאחדות לא מכירה

יוסף טייב: ניר, אני רק רוצה לפרוטוקול

יוסף טייב:  האם ההתאחדות לכדורגל כן מכירה שמדובר בתופעה?     

ניר רשף: לא, אני לא אמרתי שהיא מכירה בזה שמדובר בתופעה

ניר רשף:  אבל כשמגיעות תלונות להתאחדות לכדורגל בנושא של חשד למשחק שהוטה או משחק שיכול להיות מוטה בצורה לא חוקית, הנושא הזה  ישר נבדק על ידינו

ניר רשף:  וכמו שאמרתי, יש חברת חקירות חיצונית שמבצעת את העבודה הזו עבור ההתאחדות לכדורגל במשך שנים

ניר רשף:  היא מקבלת הרבה מאוד כסף

ניר רשף:  אלא מה? סמכויות החקירה שלה הן לא סמכויות החקירה של משטרת ישראל

ניר רשף:  חלק נכבד מהחקירות שלה, הועברו כתלונות למשטרת ישראל

ניר רשף:  וכמו שאמר חברי ממשטרת ישראל, לצערי הרב, חלק מהתיקים נסגרו גם בגלל שהגיעו תיקים מנוטרים מאתרי הימורים בין-לאומיים באיחור רב, חלק בהיעדר ראיות, וזה הכול

יוסף טייב: אבל גם נטען שההתאחדות לא מגישה ערר על אותן החלטות

ניר רשף:  על מה להגיש ערר? על  סגירת תיק בהיעדר ראיות

ניר רשף:  אוקיי, נטען

ניר רשף:  בתור טענה זה נחמד

דרור לובן: תיקים לא נסגרו מחוסר ראיות

דרור לובן:  וגם אם כן, אפשר להגיש ערר

דרור לובן:  אבל הם לא נסגרו מחוסר ראיות, ולא ניכנס לזה כרגע

דרור לובן:  אפשר להגיש ערר מכל סיבה שהתיק נסגר

ניר רשף: אוקיי, בסדר

ניר רשף:  זו הבעיה

ניר רשף:  בגלל שלא הגישו ערר אז התיקים האלה לא מטופלים על ידי משטרת ישראל      

יוסף טייב: אני לא אומר שזו הבעיה, אבל זה יכול להיות בהחלט חלק מהבעיה

יוסף טייב:  מה מספר התלונות שההתאחדות מקבלת בשנה? ומתוך אותן תלונות, מה מספרם של הדברים שבאמת מטופלים ומובאים בסוף?     

ניר רשף: כמו שאומר חברי, הוגשו למשטרה בשנים האחרונות, לדעתי, בין שמונה ל-12 - 13 תלונות

ניר רשף:  רוב התלונות שהוגשו - - -     

יוסף טייב: זה בהחלט לא מסתדר עם מה שאנחנו שומעים מהתחקירנים שמדובר לכאורה בתופעה שבועית

ניר רשף: היא הנותנת

ניר רשף:   זה מחייב שיהיה פה מערך מודיעני של מדינת ישראל לטפל בתופעה הזו

ניר רשף:  ההתאחדות לכדורגל מארגנת משחקני כדורגל

ניר רשף:  ההתאחדות לכדורגל היא לא הגוף החוקר או המודיעיני של מדינת ישראל, עם כל הכבוד

סימון דוידסון: ניר, מפריע לי שאתם לא יוצאים בהכרזה שזו באמת תופעה אלא אתם מתנערים מזה

סימון דוידסון:  אני חושב שהכוח שלכם כהתאחדות הוא כן להשפיע על המשטרה להפעיל את יחידת המודיעין

סימון דוידסון:  ואם תגידו שזו תופעה ושזה חשוב לכם, ושאתם על זה ושאתם תעשו דיונים בנושא הזה, ותתחילו לטרלל את המשטרה, אז בסוף זה יקרה

סימון דוידסון:  בסוף זה נופל פה לאיזה חבר כנסת שמעלה את הדיון הזה

סימון דוידסון:  אני לא אעזוב את זה כי זו תופעה

סימון דוידסון:  אני שומע בשבוע האחרון, לאחר שראיתי את התחקיר, על באמת עשרות ומאות אנשים שאיבדו את כל הכסף שהיה להם בהימורים המטורפים האלה בכדורגל, ושמישהו מנהל ומתכלל את זה, ומרוויח מזה

סימון דוידסון:  חברים, בואו נגיד פה על שולחן הוועדה הזו: זו תופעה

סימון דוידסון:  מדובר פה על מאות מיליונים של שקלים ודולרים שמתרוצצים פה

סימון דוידסון:  זה נכון, ההתאחדות היא לא המשטרה

סימון דוידסון:  אבל ההתאחדות צריכה  לבוא ולהגיד: חברים, זו תופעה ואנחנו צריכים עזרה

סימון דוידסון:  אנחנו צריכים את הכנסת, את המשטרה, ואנחנו צריכים לעבוד ביחד כדי לפתור את הנושא הזה

סימון דוידסון:  אבל אם תגיד שזה לא תופעה, ואף אחד לא מטפל בזה, אז לא ילחצו על המשטרה, ולא יקרה כלום

סימון דוידסון:  ואני יודע איך צריך ללחוץ פה על גופים ועל משרדים

סימון דוידסון:  אז בוא נגיד שזו תופעה ובוא נבקש מהמשטרה לפעול בנושא

ניר רשף: אני יכול להגיד על סמך הדברים שאני מקבל

ניר רשף:  אני לא עשיתי תחקיר

ניר רשף:  צפיתי בתחקיר וגם נשאלתי ועניתי לחלק מהשאלות ששאלה אותי רוני זינגר במסגרת הכנת הכתבה

ניר רשף:  יחד עם זאת, כמו שאתה אומר, צריך שכל הגופים פה: ההתאחדות לכדורגל, משטרת ישראל, וכנסת ישראל, יתגייסו יחד להקמת גוף מודיעיני שיטפל בבעיה הזו

יוסף טייב: אבל אני מבין שהיו החלטות

יוסף טייב:  אני לא יודע על איזה החלטות אתה מדבר

יוסף טייב:  אולי כדאי שתשים פה את הדברים על השולחן

סימון דוידסון: בשנת 2001 ניב רסקין חשף את פרשת "שופטים באדום"

סימון דוידסון:  זו היתה פרשה ענקית

סימון דוידסון:  אי אפשר להגיד שלא דנו בזה

סימון דוידסון:  זה היה המון בתקשורת

סימון דוידסון:  אותם "שופטים באדום" נתפסו

קריאה:   הוגשו גם כתבי אישום

סימון דוידסון:   אבל מאז לא קרה שום דבר

סימון דוידסון:  זה היה משהו ענק בתקשורת הספורט, ולא רק בספורט

סימון דוידסון:   אי אפשר להגיד שלא היו דברים כאלו

סימון דוידסון:  אני לא זוכר בדיוק מה יצא בעקבות הפרשה הזו

סימון דוידסון:   אולי אתה יכול לתת את הנקודות, אבל זו היתה פרשה ענקית

אריאל קלנר:   לא היו שינוי מבני כלשהו איפשהו בנושא הזה

אריאל קלנר:  עשו כל מיני שינויים כאלו ואחרים באיגוד השופטים וכו', אבל לא משהו מבני

אריאל קלנר:  כמו כן, להתאחדות לכדורגל יש את היכולת לאשר לאנשים להיות חברי הנהלה בקבוצות, ומן הסתם בהתאחדות עצמה

אריאל קלנר:  יש אנשים בתוך הכדורגל שהורשעו בהימורים לא חוקיים

סימון דוידסון:   והם בעלי קבוצות והם בהתאחדות חברי הנהלה

אריאל קלנר:   יש גם כמה בעלי קבוצות שהורשעו וקיבלו אישורים כאלו ואחרים

אריאל קלנר:  ההתאחדות לכדורגל יכולה להגיד שהם מטפלים בעניינים ספציפיים ובכל מיני תלונות מאוד ספציפיות

אריאל קלנר:  הם לא מודים בתופעה כמו שאנחנו רואים פה

אריאל קלנר:  הם לא רוצים לחקור את עומק התופעה, והם אף פעם לא עשו את זה

סימון דוידסון: עו"ד ניר צודק במה שהוא אומר

סימון דוידסון:  בסוף בסוף יש לנו במדינת ישראל משטרה

אריאל קלנר: המשטרה לא מבינה בכדורגל

סימון דוידסון: אני מסכים עם מה שאתה אומר

סימון דוידסון:  כמו שאמרתי קודם, ההתאחדות צריכה, וצריך לעשות דיון בנושא הזה, לעבוד עם המשטרה

סימון דוידסון:  גם לנו יש תפקיד פה בכנסת

סימון דוידסון:  אבל אם אנחנו נסיים את הדיון הזה ונשאיר את זה כך, לא יקרה כלום

סימון דוידסון:  ולכן, ההמשך שצריך להיות הוא לעשות דיון עם התאחדות ועם המשטרה, ולראות איך מפעילים את יחידת המודיעין, שתוקצבה, כדי להתחיל לברר את הדברים, כי אחרת לא יקרה שום דבר

אריאל קלנר: הפשעים הכי חמורים בספורט זה הלבנת הון ומכירת משחקים

אריאל קלנר:  למשל, הוקמה יחידה משטרה שעוסקת בספורט

אריאל קלנר:  אלו הפשעים שהיחידה הזו לא עסקה בהם

אריאל קלנר:  הם עסקו אך ורק במה שנקרא אלימות אוהדים ובדברים כאלו

אריאל קלנר:  שוב, אלו פשעים קטנים מאוד ביחס להלבנת הון דרך הספורט ודרך הכדורגל והטיית משחקים ומכירתם

רוני זינגר: ישנו תיק אחד שנשאר פתוח, ובעקבות פנייה שלנו למשטרה, רק אחרי שאנחנו פנינו - - -     

יוסף טייב: ברשותך, מה שנמצא בתהליך של חקירה משפטית - - -     

רוני זינגר: זה דווח בכתבה, דיווחנו על זה, כי זה היה חלק מתגובה רשמית של המשטרה

יוסף טייב:   אם יש מקרה ספציפי, נא לא להתייחס אליו

רוני זינגר:    בסדר

רוני זינגר:  אבל כשהמשטרה רוצה, היא כן יכולה לקחת חומרים טובים ואיכותיים שמועברים מחברת החקירות

רוני זינגר:  את הפוליגרף נשים בצד כי זה אולי איכשהו קונטרוברסלי

רוני זינגר:  אבל עדויות חד משמעויות של אנשים מוסמכים שהיו על הדשא וראו לחיצות ידיים וסיכומים

רוני זינגר:  ממש שמעו באוזניהם והעידו, וזה יותר מאדם אחד, זה משהו שנמצא על שולחן המשטרה ולא עשו עם זה שום דבר עד שאנחנו פנינו וביקשנו והתחילו להזמין לעדויות

רוני זינגר:  לפחות ברמת הרצון הטוב, אם רוצים אז אפשר, וכן נעשות פעולות

רוני זינגר:  אבל צריך בשביל זה לחץ

סימון דוידסון: כבר קרה דבר טוב מהוועדה הזו

סימון דוידסון:  קיבלתי עכשיו הודעה ששינו זוארץ, יושב-ראש ההתאחדות, שנבחר לפני שבועיים, הולך להיפגש בשבוע הבא עם מפכ"ל המשטרה, כשאחת הסוגיות הראשונות בה הם ידונו תהיה הסוגיה הזו

סימון דוידסון:  משהו קטן קרה

דבורה ביטון: משהו קטן גדול

יוסף טייב:   מעולה

יוסף טייב:  חברת הכנסת דבי ביטון, בבקשה

דבורה ביטון:   כבוד היושב-ראש, קודם כול, ברכות ובהצלחה

יוסף טייב:   תודה

דבורה ביטון:   אני רוצה באמת להודות לחברי הכנסת שיזמו את הדיון המאוד מאוד חשוב הזה

דבורה ביטון:  בימי שבת בעלי לוקח את הנכדים

דבורה ביטון:  הם משלמים סכום לא מבוטל עבור צפייה במשחק

דבורה ביטון:  הוא הולך בתום לב למשחק,  ומי בכלל חושב על זה שמאחורי הקלעים קורים דברים לא כשרים במשחק

דבורה ביטון:       תופעת השחיתות לא חייבת להיות תופעה

דבורה ביטון:  ברגע שהיא מתרחשת וברגע שנותנים לה יד, היא תהפוך להיות תופעה

דבורה ביטון:   זה עוד נישה שהכנסת הזו צריכה לטפל בה בספורט ובמקומות אחרים

דבורה ביטון:   ועל אחת כמה וכמה שצריך לטפל בה בתחום הספורט, שאזרחים רבים אוהבים אותו ונושאים אליו עיניהם

דבורה ביטון:  אם יש מרכזים וחנויות בהם זה מתבצע אז צריך לתת להם צווי סגירה, כי אי אפשר לתת יד לשחיתות ולדברים לא מוסכמים

דבורה ביטון:  סימון, אני אשמח אם ייצאו פרסומים כדי שאנשים יבינו  שהתופעה הזו מתחילה להיבדק, ואולי אנשים יתחילו להירתע

דבורה ביטון:  צריך לנקוט באמצעים באמת מאוד מאוד מרתיעים, כי בלי הרתעה זה לא ייפסק

דבורה ביטון:  לצערנו, חלק מהלחם של אנשים רבים היא השחיתות

דבורה ביטון:  צריך להתחיל בדברים הקטנים

דבורה ביטון:   קיבלת עכשיו דבר מאוד מאוד חשוב, כי דווקא הדברים הקטנים האלה מתחילים ללמד על הדברים הגדולים שמחכים

דבורה ביטון:   כאזרח במדינת ישראל, אני ממש מודה לכם

דבורה ביטון:  תודה רבה, אדוני

יוסף טייב:   תודה רבה

יוסף טייב:  סימון, הזכרת את ד"ר עופר מוכתר, מרצה בכיר במכללה האקדמית אשקלון

יוסף טייב:  הוא נמצא איתנו בזום

עופר מוכתר: בוקר טוב, חברים נכבדים

עופר מוכתר:  מה שלומכם?     

סימון דוידסון:   בסדר, עופר

סימון דוידסון:  מה שלומך?      

עופר מוכתר:   יופי

עופר מוכתר:  סימון, בפעם הקודמת נפגשנו בנסיבות קצת יותר משמחות, על טיפול בבני נוער בסיכון

עופר מוכתר:  צר לי שאנחנו נפגשים בכובע הזה

סימון דוידסון: לספורט יש הרבה כובעים

עופר מוכתר: נכון

עופר מוכתר:  קודם כול, אני מצטרף כמעט לכל מה שנאמר כאן קודם

עופר מוכתר:  אני חושב שחשוב לחדד פה שני דברים: קודם כול, אומנם אמרת, כבוד היושב-ראש, שלא מדובר פה על צרת רבים חצי נחמה, אבל העובדה שבאמת מדובר פה על תופעה שגם בעולם וגם בארץ היא ארוכת ימים ושנים

עופר מוכתר:  סימון הזכיר את "שופטים באדום"

עופר מוכתר:  עוד לפני כן,  כבר בשנות השבעים, יש לנו את ועדת עציוני, בראשות השופט, שבדקה והממצאים שלה דיברו באמת על פגיעה בטוהר המידות של הספורט  והכדורגל הישראלי, כולל ממש הקפאת ירידות סביב הסוגיה הזו של משחקים לא חוקיים או  שהתנהלו שלא כמו שצריך

עופר מוכתר:       ברמה הפרקטית אני רוצה להכניס עוד אלמנט שבעיניי ראוי מאוד להעלות אותו לצד העבודה ושיתוף הפעולה הנרחב יותר שצריך להתקיים בין הרשויות השונות של הספורט ומערכת אכיפת החוק

עופר מוכתר:  כמו שאמר אוריאל, אני משוכנע שברגע שיבינו שיש כאן איזושהי בעיה שפוגעת באמת באמון הציבור, באוהדים, בטוהר המידות, וברגע שיבינו שיש כאן תרבות פנאי שהיא הכי פופולרית בעולם, ויש לנו שורה של מחקרים שמראים שברגע שאוהדים מבינים שיש כאן למעשה משחק מכור, הם לא - - -

עופר מוכתר:  חד משמעית,  אנחנו נגדע את הענף שכולנו: הטוטו, ההתאחדות לכדורגל  או המינהלת, יושבים עליו

עופר מוכתר:  ברגע שחוסר האמון הזה יגיע למצב שהאוהדים כבר אומרים שזה עבר את הרף שהם מבחינתם מוכנים לקבל, זה לא יקרה יותר

עופר מוכתר:       צריך לקחת פה בחשבון עוד אלמנט

עופר מוכתר:  בליגות מסוימות בעולם, למשל בארצות הברית, ספורטאים צעירים עוברים בתהליך ההכשרה שלהם גם הכשרה שמדברת איתם קצת על דילמות, ומכשירים אותם גם בפן האתי והמוסרי איך להתמודד עם סוגיה כזו כשמישהו פתאום פונה אליהם

עופר מוכתר:  ראיתי שיש כאן גם נציג של ארגון השחקנים

עופר מוכתר:  אני גם אומר ברמה הפרקטית, אנחנו שומעים את זה

עופר מוכתר:  בעבודת הדוקטורט שלי כבר לפני כמעט 15 שנה, דיברתי פיזית עם ספורטאים שאמרו: עופר, תקשיב זה קורה הרבה פעמים כי אני לא מקבל שכר

עופר מוכתר:  כי אם מישהו מלין את השכר של מישהו, זה כמו אדם רגיל שפתאום מוצא את עצמו בסיטואציה - - -     

סימון דוידסון: נו, אז מה? האם זה אומר שאם אני עובד בבנק ומרוויח רק 10,000 שקל וחסרים לי 100,000 אז אני אגנוב? זה גניבה, זה פלילי, זה שוחד

עופר מוכתר: אנחנו חלילה לא מציעים פה איזשהן טכניקות נטרול כאלו ואחרות

עופר מוכתר:  אבל ברור לך לצורך העניין, סימון, שבהיעדר רגולציה על שכר ובאפשור של הלנת שכר, זה פיתוי

עופר מוכתר:  אני לא מצדיק את אותם ספורטאים

יוסף טייב: פיתוי יש להרבה אנשים בעולם

יוסף טייב:  זה לא מצדיק את התופעה

עופר מוכתר: חד משמעית

עופר מוכתר:  אבל אתה יודע לבד שפתח כזה של הלנות שכר, לרגולציה פחות טובה, הוא אוטומטית פיתוי

עופר מוכתר:  שוב, לא כולם יתפתו ויעשו את זה

עופר מוכתר:  יש אנשים שמחונכים להגינות מגיל אפס ובאים ואומרים: במשחק טאקי עם הילדים שלי, אני לא מוכן לוותר

עופר מוכתר:  אבל אתה מבין שזה מרחף מעל

עופר מוכתר:  לכן, גם בפן החינוכי, גם בפן של ההכשרה המוסרית

עופר מוכתר:  ב-NBA יש ממש הכשרות כאלה לשחקנים שעכשיו סיימו גיל נוער ועולים למחלקת הבוגרים

עופר מוכתר:  יש לדבר גם על הסוגיות האלה ולנסח יחד איתם קוד אתי שמסביר להם את הסוגיות האלה גם ברמה החינוכית

עופר מוכתר:  לא רק ברמה: אוקיי, נאכוף יותר טוב את החוק

עופר מוכתר:  אנחנו נרתיע יותר וספורטאים מורשעים ייכנסו לכלא ויורחקו לכל החיים

עופר מוכתר:  זה עומד בפני עצמו

עופר מוכתר:  שוב, אני חושב ששווה מאוד להכניס לתוך שיתוף הפעולה הזה גם את ארגון השחקנים, גם את מחלקות הנוער, וגם את הפן הזה שבאמת בא ואומר עד כמה אנחנו רוצים להציב בפני השחקנים האלה את הדילמות והפיתויים האלה ואת ההתנהלות המוסרית הזו

עופר מוכתר:  דיברו פה על זה שאנחנו רואים בספורטאים סוג של שגרירים שלנו, ולכן עד כמה אני מצפה מהם להתנהלות נורמטיבית טובה יותר אולי מאנשים אחרים

עופר מוכתר:  חד משמעית, ברמה הזו

יוסף טייב: תודה רבה

יוסף טייב:  אנחנו נשמע עכשיו את מאיר ברדוגו, מנכ"ל המועצה להסדר הימורים בספורט

יוסף טייב:   אדוני המנכ"ל, נניח שאתם כמועצה להסדר הימורים, רואים פתאום איזשהו הימור חריג

יוסף טייב:  האם זה מדליק אצלכם איזושהי נורה אדומה ובמה אתם נוקטים?     

מאיר ארגוב: בוקר טוב לכולם

מאיר ארגוב:  אתייחס לשאלה שלך קודם כול, ואחרי זה לשאר הדברים שנאמרו בדיון

מאיר ארגוב:  אני חושב שמרבית התלונות שהוגשו על יד ההתאחדות לכדורגל למשטרה בעניין מכירת משחקים הן תלונות שהתחילו למעשה במידע ראשוני שמסרה המועצה להסדר הימורים להתאחדות לכדורגל בנוגע לתנועה חשודה של כסף

מאיר ארגוב:  מיותר לציין שכשאנחנו נתקלים באירוע מהסוג הזה, אנחנו סוגרים באופן מיידי את המשחק להימור, וכמובן מעבירים דיווח להתאחדות, ובמידת הצורך גם למשטרה

מאיר ארגוב:       אני רוצה לחזק באמת את ידי הוועדה, וגם את ידי חבר הכנסת דוידסון, וגם את ידיהם של אוריאל דסקל ורוני זינגר, שבאמת עשו תחקיר חשוב מאין כמותו

מאיר ארגוב:  הם באמת שופכים אור ממשי על התופעה הזו שקוראים לה הימורים לא חוקיים

מאיר ארגוב:  אנחנו במועצה להסדר הימורים מתריעים מזה שנים רבות

מאיר ארגוב:   אי אפשר לעטוף את זה ב:כן תופעה, לא תופעה

מאיר ארגוב:  זו תופעה מסוכנת, זו תופעה שגורמת נזק כלכלי אדיר למדינת ישראל

מאיר ארגוב:  למרכז המחקר והמידע של הכנסת יש מחקר שפורסם רק לפני כשנה שמצביע על היקף הימורים של 19 - 20 מיליארד שקל בשנה בהימורים הלא חוקיים

מאיר ארגוב:  רק כדי לסבר את האוזן,  סך ההכנסות של המועצה להסדר הימורים הוא 3 - 3

מאיר ארגוב: 5 מיליארד שקל

מאיר ארגוב:  כלומר, פי שש מהמועצה להסדר הימורים

מאיר ארגוב:  וכן, כפי ששמענו, זה בחנויות, ברחובות מרכזיים, בטלפון, באינטרנט, בטלגרם, בווטסאפ, ב-SMS,  ובכל מקום

מאיר ארגוב:  הודעות בעברית, אתרים בעברית

מאיר ארגוב:       אני רוצה לציין, משטרת ישראל, עם כל הצער שבדבר, לא מתייחסת לזה כנראה כתופעה

מאיר ארגוב:  עד לפני שמונה-תשעה חודשים היה - - -     

יוסף טייב: גם ההתאחדות לכדורגל לא מתייחסת לזה כתופעה

יוסף טייב:  אנחנו שמענו את זה מניר

מאיר ארגוב: אני לא רוצה להתייחס להתאחדות לכדורגל כי בסוף מדובר בעבירה פלילית

מאיר ארגוב:  הגוף המוסמך שאמון על ניהול הימורים על משחקי ספורט באופן מפוקח, מוסדר, היא המועצה להסדר הימורים

מאיר ארגוב:  ואם תרצו אפרט בהמשך ואומר גם איך

מאיר ארגוב:  לצערי, ישנם המון גופים

מאיר ארגוב:  בסוף רובם גורמים פליליים

מאיר ארגוב:  הכסף שנכנס מההימורים הלא חוקיים זה הדלק שמזין ומניע אחרי זה את הגלגלים של ארגוני פשיעה

מאיר ארגוב:  אנחנו רואים רציחות לאור יום, סליחה על הביטוי, והמון המון מחוללי פשיעה אחרים

מאיר ארגוב:  הכסף מגיע גם מהימורים לא חוקיים

מאיר ארגוב:  זה כסף גדול מאוד, וצריך לעשות פעולות כדי לגדוע את הענף הזה

מאיר ארגוב:   הנזק הוא לא רק נזק כלכלי

מאיר ארגוב:  חשיבות התחקיר של רוני הוא בכך שסוף סוף מבינים שזה לא רק הון שחור, וזה לא רק הלבנת הון, אלא זה גם נזק אמיתי לספורט

מאיר ארגוב:  זה פוגע באמון הציבור בספורט, וזה פוגע בכל מרקם החיים הספורטיבי, ולא רק הכלכלי, של מדינת ישראל

מאיר ארגוב:       סימון, שאלת: מה עושים

מאיר ארגוב:  יש החלטת ממשלה משנת 2016 להקמת יחידה למאבק בהימורים הלא חוקיים

מאיר ארגוב:  היחידה אמורה לקבל תקציב של 20 מיליון שקל בשנה

מאיר ארגוב:  למיטב ידיעתי, יחידה כזו לא קמה במשטרה, והיום אין גוף מוסדר שמטפל בהימורים הלא חוקיים במדינת ישראל

מאיר ארגוב:  זה חבל, כי ההימורים הלא חוקיים הם לא סתם פי שש ושבע בהכנסות שלהם מהטוטו

מאיר ארגוב:  הם אטרקטיביים יותר ללקוחות

מאיר ארגוב:  יש להם מוצרים הרבה יותר אטרקטיביים, הם מציעים הימורים בכל ענפי הספורט בשונה מההימורים הלא חוקיים

מאיר ארגוב:  יש להם מה שנקרא "ליי-בטים"

מאיר ארגוב:  אנחנו, מתוך אחריות, לא מציעים, למשל, הימורים שיכולים להיות מוטים למניפולציות של שחקן כזה או אחר על משחקים, כמו: כרטיסים, עבירות, הוצאת חוץ, חילוף וכו'

מאיר ארגוב:  אנחנו לא מציעים את כל ההימורים האלה בדיוק כדי למנוע את המניפולציות האלה

מאיר ארגוב:  אנחנו לא מאפשרים בליגות הישראליות את כל האירועים שמתרחשים בזמן קצר מתחילת המשחק, נניח, קרנות ב-15 הדקות הראשונות או אירועים שיכולים להיות מושפעים מהתנהגות של קהל וכו'

מאיר ארגוב:  אנחנו גם לא מאפשרים הימורים על אירועים אלימים, כמו: עבירה ראשונה, כרטיס אדום וכו'

מאיר ארגוב:  אנחנו גם לא מציעים הימורים על ליגות שהן לא מקצועניות ולא משודרות בערוצים הרשמיים

מאיר ארגוב:  זאת אומרת, יש פה ענף שלם, שהוא כן נתון למניפולציות של הטיות משחקים ומכירת משחקים, שהוא לא מפוקח, לא מבוקר, והוא מתנהל בחוצות העיר ולעיני כול, בדיוק כמו שרוני אמרה, ובשפה עברית ובפנייה, ובמנגנונים מאוד מאוד משומנים ומקצועיים

יוסף טייב: תודה רבה

יוסף טייב:  אני בכל זאת רוצה לחזור אליך, דרור

יוסף טייב:  אני מבין שיש תיקים שכנראה נסגרו

יוסף טייב:  אני בכל זאת רוצה להתעקש ולשאול מה הסיבה לכך שהם נסגרו

יוסף טייב:  האם זה באמת מחוסר עניין לציבור? אם כך, אני חושב שזה בעייתי כי אני חושב יש לציבור עניין גדול סביב הנושא הזה

דרור לובן: לא

דרור לובן:  רובם לא נסגרו מהעילה הזו

דרור לובן:  חלקם נסגרו גם מאין עבירה פלילית כי הבנו שלא קיבלנו מספיק חומרים ולא היה שיתוף פעולה, ואלו דברים שאני לא רוצים להיכנס אליהם פה, במיוחד מההתאחדות

דרור לובן:   זה לא המקום

דרור לובן:  ולכן, אני לא רואה מקום להמשיך לדון בזה

דרור לובן:  אני כן רוצה להגיד שבשנת 2022, לפחות לפי מה שאנחנו יודעים כרגע, לא הגיעו לשולחננו דרך ההתאחדות תיקים שכאלה, ולא כל שכן ב-2023

דרור לובן:  שוב, אציין שלא הוגש ערר על אף תיק

דרור לובן:  ואם אני יכול לפנות לדובר שכרגע ראינו, אני זוכר שהוא אמר שהם מתריעים מזה שנים רבות על התופעה

דרור לובן:  הוא פשוט לא ציין בפני הם מתריעים

דרור לובן:  כי אם הם מתריעים בפני המשטרה או בפני ההתאחדות לכדורגל אז אולי זה היה צריך להתבטא בדרך של הגשת תלונות אלינו

דרור לובן:  אני לא שמעתי את זה ממנו

דרור לובן:  אולי הוא יכול לומר לנו

מאיר ארגוב: אנחנו מתריעים בפני ועדות הכנסת, בפני המחוקקים, ובכל דיון

מאיר ארגוב:  בארבע השנים האחרונות השתתפתי לפחות בעשרים דיונים

יוסף טייב: מאיר, אבל היה ראוי להתריע בפני משטרת ישראל

יוסף טייב:  אנחנו בסוף לא פותחים פה בחקירות

מאיר ארגוב: אני לא כול כך מבין את הגישה

מאיר ארגוב:  נציג המשטרה, האם אני צריך לחדש לך שיש תופעה של הימורים לא חוקיים במדינת ישראל? כפי שאמרתי, והתפרסם, ואני מניח שגם קיבלתם במשטרת ישראל, יש  דוח של מרכז מחקר והמידע של הכנסת על היקף ההימורים הלא חוקיים

מאיר ארגוב:  זה דוח שהתפרסם לפני שמונה-תשעה חודשים

מאיר ארגוב:  אני לא גוף האכיפה ולא גוף החקירה, ואני מניח שגם גופי הספורט הם לא רשויות של אכיפה וחקירה

מאיר ארגוב:  זה אתם

מאיר ארגוב:  אני הצבעתי על החלטת ממשלה ב-2016 שמדברת על הקמת יחידה למאבק בהימורים הלא חוקים

מאיר ארגוב:  באותה נשימה אציין שעוד לפני 2016, ב-2011 וב-2012, ואני מניח ששר הספורט מר מיקי זוהר, ישמח לקדם את היוזמה הזו, אני מוכן גם לממן מכספי הטוטו יחידה כזו למאבק בהימורים הלא חוקיים

סימון דוידסון: ברדוגו, אתה יודע שהכול מוקלט פה

מאיר ארגוב: הכול מוקלט

מאיר ארגוב:  הנה, אני אומר את זה לדיון

מאיר ארגוב:  אני מוכן

מאיר ארגוב:  אגב, אני לא אומר זאת בפעם הראשונה

מאיר ארגוב:  הטוטו כבר הביע נכונות בעבר לממן מכספו יחידה למאבק בהימורים הלא חוקיים

מאיר ארגוב:   אגלה לך סוד, סימון

מאיר ארגוב:  המשטרה סירבה

סימון דוידסון: תודה רבה, ברדוגו

סימון דוידסון:  תהיה בריא, בהצלחה

סימון דוידסון:   אנחנו נטפל בזה

סימון דוידסון:  אל תדאג, אקח אותך כשותף

סימון דוידסון:  בסוף יש תמונה אחת: המשטרה לא מטפלת בזה

סימון דוידסון:  שום דבר פה לא אישי

סימון דוידסון:  המשטרה לא מטפלת בזה כי אני מבין מהם שלא היה להם עניין מצד הציבור

סימון דוידסון:  הוועדה הזו צריכה להוציא מכתב למפכ"ל המשטרה עם נתוני של מרכז המחקר והמידע ועם הדיון הזה, ולדרוש תשובה חזרה, לפני ששינו זוארץ, יו"ר ההתאחדות, נפגש איתו, וזאת כדי שהמפכ"ל יהיה מוכן למפגש עם שינו וכדי שתהיה לו איזושהי אמירה בנושא הזה

סימון דוידסון:  צריך לדאוג לזה שלמשטרה כן יהיה אכפת להפעיל את יחידת המודיעין בנושא הזה של ההימורים הלא חוקיים

סימון דוידסון:  אני גם אדבר עם השר איתמר

סימון דוידסון:  ברגע שזה יהיה חשוב גם לשר וגם למפכ"ל, זה ירד למטה ליחידות המודיעין והם יטפלו בנושא הזה

סימון דוידסון:  ההתאחדות חייבת להיות חלק

סימון דוידסון:  אני באמת דורש מההתאחדות להכריז שזו תופעה

סימון דוידסון:  קודם כול שתהיה כותרת: יש תופעה במדינת ישראל של הימורים לא חוקיים

סימון דוידסון:  כל עוד זה לא יוצא מהם, זה לא יזוז

יוסף טייב:   אני מסכים איתך

איתי עמיקם: דיברו פה על הלבנת הון

איתי עמיקם:  זה לא רק המשטרה

איתי עמיקם:  יש את הרשות להלבנת הון, ויש רשות המסים

איתי עמיקם:  אנחנו יודעים שיש הרבה מאוד הון שחור בכדורגל

איתי עמיקם:  שחקנים מקבלים כסף במזומן כמעט בכל הליגות ובכל הקבוצות

סימון דוידסון:   אתה מדבר על חוזים כפולים?     

איתי עמיקם:   חוזים כפולים, הלבנות הון

איתי עמיקם:  אף אחד לא נוגע בזה

סימון דוידסון: אני מכיר את נושא החוזים הכפולים

סימון דוידסון:  מה זה חוזה כפול? יש בקרה תקציבית לקבוצות

סימון דוידסון:  נניח וחתמתי איתך על חוזה

סימון דוידסון:  אני כותב בחוזה: 10,000 שקל משכורת לחודש או לשנה

סימון דוידסון:  זה עובר לבקרה התקציבית

סימון דוידסון:  אבל בדלת האחורית אני נותן לך עוד 20,000 שקל לא בחוזה חתום כדי שתשחק

סימון דוידסון:  זה כסף שחור שנותנים לאדם, וזה נקרא חוזה כפול

סימון דוידסון:  זה קורה הרבה מאוד בספורט הישראלי

יוסף טייב: יש לך עוד נושא לדיון מהיר

יוסף טייב:      חנן, נציג המשרד התרבות והספורט, נשמח שניתן את נקודת מבטך בנושא

חנן דנציגר: בוקר טוב

חנן דנציגר:   ברדוגו מהטוטו הגדיר זאת מצוין

חנן דנציגר:  משרד הספורט הוא לא המשטרה

חנן דנציגר:  להיפך, הוא בצד שמשקיע כמעט מיליארד שקל בספורט ומצפה לראות ספורט נקי

סימון דוידסון: איפה מיליארד השקל האלה?     

חנן דנציגר: סימון, אתה בקי בתקציב משרד הספורט

סימון דוידסון:   הכסף לספורט הוא 270 מיליון שקל

סימון דוידסון:  כל מה שאתה אומר עכשיו זה מתקנים וניהול, עזוב

חנן דנציגר:   למי שלא יודע, זה גם ספורט

סימון דוידסון: אנחנו לפני דיון תקציבי

סימון דוידסון:  אני אגיד כל יום בכנסת: בסוף 270 מיליון שקל הולך לספורט הישראלי

סימון דוידסון:   כל השאר זה לא לספורט

חנן דנציגר: אתה לא מדייק, אבל זה לא משנה כרגע

חנן דנציגר:  זה לא רלוונטי כרגע

סימון דוידסון:   רק שיידעו

סימון דוידסון:  חברי הכנסת יגידו לי אחרי זה: יש מלא כסף

סימון דוידסון:  אתה הורס לי את כל העבודה פה

יוסף טייב: קודם כול, אנחנו נגיד לך שיש הרבה כסף

יוסף טייב:  שנית, לא רלוונטי לדיון

חנן דנציגר: כבוד, זה ויכוח שיישאר

חנן דנציגר:  סימון תמיד רוצה יותר, ואנחנו אפילו מעודדים את זה

חנן דנציגר:  המשרד הוא בצד השני, הוא בצד שרוצה לראות ספורט הגון ונקי

חנן דנציגר:  אנחנו לא צד, זה צד שהוא בהחלט של המשטרה

חנן דנציגר:  אנחנו מדינה ואנחנו בהחלט תומכים בכל תקציב שיגיע למשטרה כדי לטפל בנושא הזה

חנן דנציגר:  אני מצטרף לגמרי למה שאמר ברדוגו כי ראיתי את כניסתו של השר, והאירוע הראשון שהוא נכח בו היה אירוע אלימות מטורף שהיה בהדר יוסף במשחק כדורעף

חנן דנציגר:  אני חושב שזה נר לרגליו של השר לטפל בכל החוליים של הספורט, וזה חולי ענק

חנן דנציגר:  כמובן שגם אני ראיתי את הכתבה

חנן דנציגר:  לצערי הרב, אני מכיר את התופעה הזו

חנן דנציגר:  באתי מעולם הספורט

חנן דנציגר:  זה משהו שצריך להוקיע אותו

חנן דנציגר:  מבחינתי, הדיון הזה הוא אחד מהדיונים היותר משמעותיים

חנן דנציגר:  הוא עושה לנו ספורט כפי שהיינו רוצים לראות אותו

חנן דנציגר:  יש לתת כלים למשטרה

חנן דנציגר:  ואם ייתנו להם את הכלים,  כפי ששמענו עכשיו, אני בטוח שזה יתבצע

יוסף טייב:   תודה רבה

יוסף טייב:  מושיקו מישאלוף, מנכ"ל ארגון השחקנים, בבקשה

מושיקו מישאלוף: שלום רב

מושיקו מישאלוף:  קודם כול, אני רוצה להגיד כל הכבוד לרוני על התחקיר, ולחבר הכנסת דוידסון, שהוא באמת עושה המון למען הספורט

מושיקו מישאלוף:  אני שומע את כל הדיון פה, אבל אני אדבר כרגע בתור מנכ"ל ארגון השחקנים וגם בתור שחקן עבר שנמצא הרבה במגרשים

מושיקו מישאלוף:  אתם מדברים על השחקנים, ובסופו של דבר אותו שחקן שפוגע, פוגע גם בחברים שלו, כי גם אנחנו בתוך המגרש נפגעים

מושיקו מישאלוף:  קשה לזהות שחקן שסורח

מושיקו מישאלוף:  זה נכון שיש שמועה ושאומרים שהתופעה הזו ישנה, אבל אנחנו, השחקנים, גם נפגעים

מושיקו מישאלוף:  התחברתי מאוד לדבריו של  הדוקטור קודם לגבי עניין הלנת שכר בספורט

מושיקו מישאלוף:  כן, יותר קל לשחקן, שלא מקבל חודשיים-שלושה חודשים שכר, לקבל הצעה לא ראויה מעבריינים בגובה של 100,000 שקל

מושיקו מישאלוף:  כמובן שזה לא תקין

מושיקו מישאלוף:  עם זאת, אנחנו צריכים לתת את דעתנו גם על כך שזה לא בסדר להלין את שכר השחקנים

מושיקו מישאלוף:  מדברים על כדורגל, אבל זה קורה בכדורסל ובענפי ספורט נוספים, וגם בעולם

מושיקו מישאלוף:  הוא דיבר על מתן הכשרה לשחקנים בעניין הזה

מושיקו מישאלוף:  אני שלוש שנים בתפקיד ושלוש שנים אני מנסה להכניס את ההכשרה כפי שהיא נעשית ב-NBA בטרום עונה לשחקן גם בעניין הקוד האתי וגם בעניין הכלכלי, כי זה מדבר בעניין הזה, ואין שום מענה

מושיקו מישאלוף:  התחברתי מאוד גם לדבריו של ניר רשף לגבי העניין המודיעיני

מושיקו מישאלוף:  הכול פה הוא עניין של מודיעין

מושיקו מישאלוף:  גם אנחנו כאנשי ספורט מכירים מה קורה בחוצות תל אביב ובערים אחרות, ומכירים את ה"בטים"

מושיקו מישאלוף:   צריך שיהיה למשטרה המון מודיעין

מושיקו מישאלוף:  היא צריכה לעבוד בעניין הזה, כי באמת כל אדם שלישי בספורט יגיד שהוא מכיר את העניין של ה"בטים"

מושיקו מישאלוף:  זו ממש תופעה, ובזה צריך להתמקד פה

מושיקו מישאלוף:  עם כל הכבוד לחברת החקירות ויצמן-יער של התאחדות לכדורגל, אבל הם לא יכולים לעשות כלום

מושיקו מישאלוף:  הם לא יודעים בדיוק מה השחקן קיבל או לא קיבל ומה קורה בתוך הקבוצות

מושיקו מישאלוף:  הם לא יודעים את הדברים האלה

סימון דוידסון: מושיקו, אתה היית שחקן טוב הרבה שנים, ואתה מנכ"ל ארגון השחקנים

סימון דוידסון:  בברנז'ה של השחקנים בסוף מדברים על הדברים האלו, נכון?      

מושיקו מישאלוף: ברור שמדברים על זה

מושיקו מישאלוף:  אנחנו נפגעים

מושיקו מישאלוף:  אם, חס וחלילה, שחקן עשה דבר שכזה ואני מפסיד משחק אז אני מפסיד יוקרה

מושיקו מישאלוף:  עזוב את הכסף

מושיקו מישאלוף:  ברור שאם אנחנו מצליחים לזהות דבר כזה אז אנחנו ניכנס באותו שחקן כי זה פוגע בנו

סימון דוידסון: האם אתה כמנכ"ל הארגון הגשת אי פעם איזושהי תביעה למשטרה?      

מושיקו מישאלוף: אנחנו לא קיבלנו דבר כזה, אבל הגשנו לשחקנים מפיפ"א העולמי, שהוא הארגון העולמי, אפליקציה שנקראת:Red button

מושיקו מישאלוף:  גם בארגון העולמי הדבר הזה ידוע

מושיקו מישאלוף:   שחקן ששמע דבר כזה, יכול היום ללחוץ על כפתור בטלפון שלו,  וזה מגיע לעורך הדין אצלנו

מושיקו מישאלוף:  זה אומר שיש משהו

מושיקו מישאלוף:  אגב, זה אנונימי

מושיקו מישאלוף:   עד היום אף שחקן לא עשה את זה

יוסף טייב: אם אתה אומר שגם אתה מכיר את התופעה, למה אף שחקן לא עושה את זה?  אתה אומר שזה אנונימי

מושיקו מישאלוף:   זו שאלה טובה

מושיקו מישאלוף:  לכן, אני אומר שצריך פה מודיעין

סימון דוידסון: יש פה מועדון סגור של אנשים, כשלכל אחד מהם יש אינטרס להרוויח כסף

סימון דוידסון:   מושיקו, סליחה שאני אומר את זה, אבל בתוך המועדון הסגור הזה זה גם שחקני כדורגל, שמבחינתי הם פושעים ועבריינים, שצריך להוקיע אותם בכלל מהספורט

סימון דוידסון:  ועד שלא נפרוץ את המעגל הזה של כל המשחדים והמשוחדים, השחקנים השופטים, בעלי הקבוצות, ועד שלא תהיה יחידת מודיעין של המשטרה, שמבחינתי זה מאוד קל לעשות, זה פשוט לא יקרה

סימון דוידסון:  המעגל הזה יישאר סגור ואנשים שחברים בו ימשיכו להרוויח

סימון דוידסון:  בסוף זה הכול הכול עניין של יחידה מודיעין של המשטרה שתקבל הוראות מלמעלה, מהשר,  ושתתחיל לפעול בנושא הזה

סימון דוידסון:  אתם תראו כמה מהר הם יתחילו לפרוץ את המעגל הזה

יוסף טייב: משטרת ישראל, כשיש תופעה של סחר בסמים, האם אתם מחכים שמישהו יגיש אליכם תלונה כדי לחקור איזשהו נושא או שאתם אומרים :אנחנו יודעים שהנושא הזה נמצא על סדר-היום, הוא קיים, והוא מפתה את הנערים שלנו ואת המשתמשים ואת אלו שרוצים להרוויח מזה כסף, ואז אתם חוקרים ומפעילים את מה שצריך? השאלה היא לגבי סדר עדיפויות והאם מכירים בתופעה

יוסף טייב:  אם משטרת ישראל תכיר מחר בתופעה, וגם ההתאחדות לכדורגל וארגון השחקנים יכירו בתופעה, כמו שאנו כאן בוועדה כרגע מכירים בתופעה,  אז אני מאמין שהיחידה הזו תוקם

יוסף טייב:  אם משטרת ישראל לא מוכנה להכיר בתופעה אז אני מבין

יוסף טייב:  אני רוצה להבין איפה משטרת ישראל נמצאת סביב הנושא הזה

יוסף טייב:  כשאני שומע שב-2016  היתה כבר החלטה להימורים לא חוקיים, ועד היום לא נעשה כלום, האמת, אני שואל את עצמי שאלות

דרור לובן: באופן אישי אני לא מכיר את ההחלטה עליה אתה מדבר

דרור לובן:  לעניין הסמים - חקירה יכולה להתחיל, בין אם בתלונה ובין אם ממידע מודיעיני כזה או אחר, שממשיכים לפתח אותו

יוסף טייב: לכן, הבאתי את  הדוגמה

יוסף טייב:  מה ההבדל בין זה לבין הימורים בכדורגל? לגבי סמים - מגיע אליך מידע מודיעיני ואתה פועל

יוסף טייב:  למה לא מגיע מידע מודיעני לגבי הימורים בכדורגל?      

דרור לובן: אני לא יודע למה הוא לא מגיע

יוסף טייב: האם יכול להיות שמשטרת ישראל פשוט לא שמה על זה את הדגש ולכן גם לא מפעילה את מי שהיא צריכה להפעיל כדי להגיע לאותו מידע?      

דרור לובן: אין לי תשובה מספיק טובה לשאלה האם המשטרה בכוונה לא עושה משהו כזה

דרור לובן:  לא שאני חושב כך

יוסף טייב: אני לא אומר בכוונה

יוסף טייב:  שוב, כשאתה בא לטפל בנושא מסוים אז אתה שומע

יוסף טייב:  אתה מכיר בתופעה ולכן אתה הולך ומטפל

יוסף טייב:  אני מבין שעד היום משטרת ישראל אומרת: אני לא יודעת אם יש תופעה או לא

יוסף טייב:   אם  ההתאחדות לכדורגל וארגון השחקנים יבואו ויגידו שקיימת תופעה, אז משטרת ישראל תפעל

דרור לובן: המשטרה לא מכירה את הנושא כתופעה

דרור לובן:  וייתכן מאוד שבגלל שהיא לא רואה את הנושא כרגע כתופעה, היא לא מקדישה אמצעים וענייני מודיעין לדברים עליהם דיברנו כרגע

דרור לובן:   מה שאנחנו כן מכירים זה כעשר תלונות, פחות או יותר, שהגענו אלינו מהתאחדות

סימון דוידסון: המפכ"ל צריך לתת הוראה, ואנחנו נדאג לזה בכנסת, שהיחידה הזו תוקם ותטפל בנושא הזה

סימון דוידסון:  זה הכול מלמעלה

יוסף טייב:   דוד דהן, יו"ר הארגונים החברתיים בכנסת, בבקשה

דוד הכהן: תודה רבה, כבוד היושב-ראש

דוד הכהן:  בעברי הייתי שחקן כדורגל בשלוש קבוצות: במכבי מינכן, בבאיירן מינכן, ומינכן 1860, כשבאחרונה נפצעתי קשה

דוד הכהן:  יש לי זיקה לכדורגל, והשתתפתי ב-13 שנים האחרונות, שאנחנו כאן, ברוב הדיונים שהיו בכנסת

דוד הכהן:       לגבי הטיית משחקים וההימורים הבלתי חוקיים בספורט - בדרך כלל המשטרה היא הגורם שצריכה לטפל בנושא הזה

דוד הכהן:  מה קורה אצל המשטרה? המשטרה מטפלת בהמון עבירות, אבל יש גם המון עבירות שהיא בכלל לא מטפלת בהן, למרות שיש לה חוק בנושא הזה

דוד הכהן:  אני אתן דוגמה קטנה ואת ההשלכות של זה על הנושא הזה

דוד הכהן:  בהוצאה לפועל יש זיוף של אישור מסירה, מרמה והונאה, שהן עבירות של עשרים שנות מאסר

דוד הכהן:  אני ניסיתי לקדם במשך שמונה שנים חקיקה של שנת מאסר בפועל

דוד הכהן:  אמרו לי: למה אתה צריך? יש לזה חוק

דוד הכהן:  שאלתי: האם אתם מכירים מקרה אחד שבו טיפלו? בדוגמה שכזו, למשל, הם לא טיפלו מעולם כי נציג המשטרה, כמו שנאמר כאן, אמר: אנחנו מעולם לא קיבלנו תלונה בנושא כזה

דוד הכהן:    הם תלויים רק בתלונה, הם לא יכולים לטפל בנושא כזה שאין בו תלונה

דוד הכהן:  אמרתי לו: מהיום יהיו תלונות

דוד הכהן:  האם תטפלו? הוא אמר: כן

דוד הכהן:  זה היה בוועדת החוקה

דוד הכהן:  כל הנושא הזה גם משליך על כל מה שקורה כאן

דוד הכהן:  כדי להכניס את עצמם לתוך כל העומק של הבעיה הזו כאן, הם צריכים שיהיו תלונות

דוד הכהן:  תלונות לא יכולות להיות, ואתם שומעים את מה שנאמר כאן

דוד הכהן:   קשה מאוד להגיע לתלונות בנושא הזה  כי זה קשה מאוד

דוד הכהן:  גם נציג השחקנים אמר שקשה מאוד לזהות זיוף של שחקן שהוא בצד השלילי כאן

דוד הכהן:  לכן, נציג ההימורים בספורט אמר שהם מוכנים

דוד הכהן:  לגבי המשטרה - היו המון דיונים

דוד הכהן:  הם לא מוכנים להשקיע  את המודיעין שלהם בתוך הדבר הזה מבלי שיהיו להם תלונות ברורות של חצי עבודה בתוך עומק הדבר

דוד הכהן:   נציג הספורט אמר  שהוא מוכן להשקיע ביחידה מיוחדת, ושהמשטרה רק תיתן להם את התמיכה ואת השמיכה החוקית שתאפשר להם לפעול בשטח

סימון דוידסון: זה בעיה

סימון דוידסון:  המשטרה לא לוקחת ספונסרים

דוד הכהן: לא, שהם יהיו מעליהם בכפיפה אחת, וביחד, ואז הם יאפשרו

דוד הכהן:  כי אין להם תקציב וכוח אדם לדברים האלה

דוד הכהן:  היום כאן המון דיונים על זה שאין להם תקציב

דוד הכהן:   לדעתי, זה הפתרון

יוסף טייב: לא שמעתי ממשטרת ישראל שזו בעיה תקציבית

דוד הכהן: הם גם לא שמים את זה בראש סדר העדיפויות, ולכן יש להם בעיה עם העניין הזה

דוד הכהן:  אני חושב שזה בא מתקציב

סימון דוידסון: אבל בחוק ההסדרים אישרו יחידת מודיעין מיוחדת למשטרה בנושא ספורט, והוקמה יחידה

דוד הכהן: אבל מעולם לא עשו כלום

סימון דוידסון: הוא אמר שהם לא דנים בנושא הזה

סימון דוידסון:  הם מתעסקים באלימות, לא בנושא הזה

יוסף טייב:   יובל ממרכז המחקר והמידע של הכנסת, בבקשה

יובל וורגן: תודה, אדוני היושב-ראש, יש מסמך, שנעשה בצוות אחר שלנו, באוקטובר 2022, על הימורים לא חוקיים בישראל, לא רק לנושא הספורט אבל גם לנושא הספורט

יובל וורגן:  שני דברים קטנים שאני חושב שכדאי שייאמרו גם בוועדה מתוך המסמך הזה

יובל וורגן:  כמובן שכל מה שאני אומר כאן מבוסס, בין היתר, על תשובות של המשטרה והמשרד לביטחון הפנים

יובל וורגן:  לא אנחנו המצאנו

יובל וורגן:  ראשית, בין שנת 2015 לאפריל 2022 פעל במשטרה כוח משימה בנושא: הימורים באינטרנט, במסגרת יחידת להב 433

יובל וורגן:  לא רק בספורט, אבל כולל ספורט

יובל וורגן:  פעילות הכוח בתחום ההימורים הופסקה לאחרונה בעקבות שינויים בסדרי העדיפויות

יובל וורגן:  זו תשובה שקיבלנו מביטחון הפנים בקיץ 2022

יובל וורגן:  הם אומרים: עד אפריל הוא פעיל בנושא הימורים באינטרנט, והפסיק

יובל וורגן:  בנוסף, יש החלטת ממשלה

סימון דוידסון: בהימורים באינטרנט בכלל?     

יובל וורגן: כולל ספורט, אבל לא רק לספורט

סימון דוידסון:   לא נקודתית לספורט

יובל וורגן: לא נקודתית לספורט

סימון דוידסון: אתה יודע למה זה לא היה נקודתית לספורט? כי הם לא רואים את זה כתופעה

סימון דוידסון:  אם הם היו רואים את זה כתופעה אז גם היחידה הזו שמתעסקת בהימורים באינטרנט היתה מתעסקת בספורט

סימון דוידסון:  הם לא התעסקו בספורט כי זה לא חשוב להם

יוסף טייב: הוא אומר לך שהיום זה לא קיים בכלל

יוסף טייב:  כלומר, זה לא קשור לשאלה האם אני מכיר בזה כתופעה או לא

יוסף טייב:   היה רצון וכנראה שסדר העדיפויות השתנה

יובל וורגן: אני מבין שכבר הזכרתם את החלטת הממשלה מ-2016, שבין היתר מדברת על צוות בין משרדי שאמור לקום לנושא ההימורים הלא חוקיים

יובל וורגן:  גם פה, לא רק ספורט, אבל גם לא רק אינטרנט, אלא בכלל תופעה של הימורים לא חוקיים

סימון דוידסון:   הוא בטח לא קם

יובל וורגן: לא קם

יובל וורגן:  אבל גם בקיץ 2022 אנחנו עדיין קיבלנו תשובות רשמיות לציטוט ממשרד האוצר שמדברים על זה ושזה או טו טו

יובל וורגן:  זה עדיין על הפרק

יובל וורגן:  לא שזה נמחק מאז החלטת הממשלה, גם בתשובות עדכניות של האוצר

יובל וורגן:  שווה אולי שהוועדה תבקש עדכון על זה

יוסף טייב: תודה רבה

יוסף טייב:  ברשותכם, קודם כול, אני רוצה להודות לכל אלה שבאו והשתתפו

יוסף טייב:  אני רוצה להודות לחבר הכנסת סימון דוידסון ולחברי הכנסת: יבגני סובה ואריאל קלנר, שהביאו את ההצעה לדיון מהיר בנושא

יוסף טייב:  אני גם רוצה להודות לכאן 11 על התחקיר החשוב

יוסף טייב:  אתם ודאי מכירים בזה כתופעה

יוסף טייב:  כמו שאמרנו בתחילת הוועדה, מבחינתנו, מכירת משחקים היא סרטן בספורט

יוסף טייב:  כמו שאמרת, סימון, התופעה מתחילה בליגות הנמוכות והיא ממשיכה ומתקדמת לליגות הגבוהות

יוסף טייב:  מבחינתנו,  התופעה הזו חמורה מאוד

יוסף טייב:  אנחנו מדברים על מימון משפחות פשע דרך הימורים בספורט

יוסף טייב:  יש לזה השלכות רוחב על ביטחון המדינה, כפי שאמרתי בתחילת דבריי

יוסף טייב:      כוועדה אנחנו קוראים לכל הגורמים להתגייס ולמגר את התופעה

יוסף טייב:  יש להקים גוף מודיעיני בנושא

יוסף טייב:  הוועדה דורשת מההתאחדות לכדורגל להכריז על הבעיה כתופעה הדורשת טיפול באופן מיידי

יוסף טייב:  הוועדה רשמה לפניה בסיפוק את הודעת יו"ר ההתאחדות לכדורגל שכבר בשבוע הבא הוא ייפגש עם מפכ"ל המשטרה בנושא

יוסף טייב:  ההודעה הועברה דרך חבר הכנסת דוידסון

יוסף טייב:  הוועדה רשמה לפניה בסיפוק שהמועצה להסדר הימורים בספורט מוכנה לממן את הבדיקה הנדרשת על ההימורים הבלתי חוקיים בספורט

יוסף טייב:  הוועדה גם התריעה על כך ששחקנים אינם מקבלים את שכרם, וזה דבר שאולי יכול להיות להוות מניע לתופעה

יוסף טייב:  שוב, אני לא אומר שזה מצדיק את התופעה

יוסף טייב:  התופעה של קבלת שוחד היא  חמורה, ולא משנה אם זה מצד שחקנים או עובדי מדינה

יוסף טייב:  ודאי שיש לזה השלכות בפן המשפטי, ודיברנו על כך הבוקר

יוסף טייב:  קבלת שוחד של שחקן לא נכנסת להגדרה של שוחד, שאנחנו מכירים, של עובד ציבור

יוסף טייב:  ולכן, אנחנו בשותפות מלאה, סימון, נפנה גם לשר לביטחון לאומי וגם למפכ"ל

יוסף טייב:  אנחנו גם נוציא מכתב מטעם הוועדה למפכ"ל ולשר לביטחון לאומי, בשיתוף עם חברי הכנסת, לטפל בנושא ובתופעה באופן מיידי

יוסף טייב:  מבחינתי, אני חושב שכן חשוב להקים את הגוף המודיעיני ולטפל בבעיה

יוסף טייב:  מבחינת הוועדה, אנחנו מכירים בזה כתופעה

דוד הכהן: ושיעתיקו את המשחקים מהשבתות

סימון דוידסון:   מי אמר את זה? את זה אל תכניסי ל - - -     

יוסף טייב:   לא, זה יהיה עוד נושא

יוסף טייב:  אנחנו נדבר על זה, דוידסון

סימון דוידסון: גם אני בעד, אבל אני  מוכן שקודם כול יבנו אלף מגרשים במדינת ישראל ושיתקנו את כל התאורה ושהיא תהיה תקנית, ושיהיה לילדים איפה לשחק, ואחרי זה תבטלו שבתות

סימון דוידסון:  עד שזה לא יקרה, לא מבטלים שבתות

יוסף טייב: אגב, העסק שלו סגור בשבת

סימון דוידסון: העסקים שלי תמיד סגורים בשבת

סימון דוידסון:  אני לא נגד

סימון דוידסון:  כשהייתי יו"ר איגוד השחייה, הוצאתי את כל התחרויות בשחייה אומנותית בשבת

סימון דוידסון:   אבל אי אפשר היה לעשות זאת  בשחייה כי לא היו מספיק בריכות

סימון דוידסון:  אבל כשיבנו מתקנים, נבטל

סימון דוידסון:       הטוטו מבקש לתקן שהמועצה מוכנה לממן יחידת משטרה למאבק בהימורים הלא חוקיים

סימון דוידסון:  שוב, הטוטו שולח לי והוא אומר כך: המועצה לטוטו מוכנה לממן יחידת משטרה למאבק בהימורים הלא חוקיים

יוסף טייב: תודה רבה

יוסף טייב:  חשוב לרשום זאת גם לפרוטוקול

יוסף טייב:       אני נועל את הדיון